Hnefatafl zo ur c'hoari zo meneget alies e sagaoù ar Vikinged. Ar c'hoarioù Tafl a veze c'hoariet gant ar C'hermaned kozh. En implij int bet e Hanternoz Europa a-bezh betek an Azginivelezh pa voe kemeret o flas gant an echedoù.Tawlbwrdd ha Gwyddbwyll a oa anavezet er Grennamzer e Kembre. Un dornskrid eus 1587, miret e Levraoueg Vroadel Kembre a zispleg deomp e oa an Tawlbwrdd ur c'hoari war un tablez 121 garrezennig (11x11). C'hoari Gwyddbwyll a rae ar roue Arzhur a-enep Owain hervez marvailhoù Kembre. Bremañ e vez implijet ar ger gwyddbwyll e kembraeg evit komz eus an echedoù.  Fidchell a veze c'hoariet en Iwerzhon er Grennamzer ivez. Deuet eo ar ger ficheall en iwerzhoneg bremañ da dalvezout echedoù.  Bran dub pe Bran dubh a oa ur c'hoari heñvel, meneget en dornskridoù iwerzhonek kozh ivez.  Ard rí a oa ur c'hoari eus Bro-Skos ha ne ouzer ket kalz a dra diwar e benn.  Tablut, eus Laponia, eo ar c'hoari a anavezomp ar gwellañ, dre m'eo bet displeget e reolennoù gant ar skiantour Linnaeus e danevell e veaj da hanternoz Sveden, e 1732. Marteze a-walc'h ez eo ar c'hoari-se un diskennad da c'hoari Hnefatafl ar Vikinged. An elfenn "tafl" ennañ ("Tafel" en alamaneg) a dalvez "tablez".